ТАНИЛЦУУЛГА

Мэргэжлийн болон техникийн боловсрол, сургалтын тухай хуулийн шинэчилсэн найруулгын төслийн талаар

Мэргэжлийн боловсрол, сургалтын тухай анхны бие даасан хуулийг Монгол Улсын Их Хурлаас 2002 онд  баталж, 2009 онд шинэчлэн найруулж, 2012, 2015, 2016 онуудад тус тус нэмэлт өөрчлөлт оруулсан байна.

Монгол Улсын Их Хурлын 2020 оны 52 дугаар тогтоолоор баталсан “Алсын хараа-2050” Монгол Улсын урт хугацааны хөгжлийн бодлогод “Насан туршийн суралцахуй, ногоон хөгжил, техник технологийн дэвшилд суурилсан мэргэжлийн боловсрол, сургалтыг хөгжүүлэх” гэж, 2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-т “томоохон бүтээн байгуулалт, үндэсний болон орон нутгийн хөгжлийн бодлоготой уялдуулан мэргэжлийн боловсрол, сургалтыг төрөлжүүлэх, хөдөлмөрийн зах зээлийн эрэлт, хэрэгцээнд нийцүүлэх, мэргэжлийн боловсрол, сургалтын шинэ хотхон, дадлагын бааз байгуулж, санхүүгийн бие даасан байдлыг хангах” гэж,   Монгол Улсын Их Хурлын 2020 оны 23 дугаар тогтоолоор баталсан “Монгол Улсыг 2021-2025 онд хөгжүүлэх таван жилийн үндсэн чиглэл”-ийн 2.3-т Санхүүжилтийн эх үүсвэрийг шийдвэрлэх шаардлагатай төсөл, арга хэмжээний жагсаалтын 16-д “Мэргэжлийн боловсрол, сургалтын байгууллагыг төрөлжүүлэн, салбар дундын үйлдвэрлэл, дадлагын бааз бүхий хотхон байгуулах” гэж тус тус тусгажээ.

Мөн Монгол Улсын Их Хурлын 2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-д “Мэргэжлийн боловсрол, сургалтын тухай хуулийн шинэчилсэн найруулгын төслийг Засгийн газраас санаачлан боловсруулж, 2021 онд Улсын Их Хуралд өргөн мэдүүлэх”-ээр тусгасан байна.

Түүнчлэн мэргэжлийн болон техникийн  боловсрол, сургалтыг хөдөлмөрийн зах зээлийн эрэлт, шаардлагад нийцүүлэн чанаржуулах, багш, суралцагчийн мэргэжлийн ур чадвар, сургалтын байгууллагын бие даасан байдлыг дээшлүүлэх, цахим шилжилт, техник, технологийн шинэчлэлийг хэрэгжүүлэх, чанар, гүйцэтгэлийн үр дүнд суурилсан удирдлага, санхүүжилтийн шинэ тогтолцоонд шилжүүлэх зэрэг хуулийг боловсронгуй болгох хэрэгцээ, шаардлага үүсчээ.

Дээрх зорилт, арга хэмжээг хэрэгжүүлэх, түүнчлэн Хууль тогтоомжийн тухай хуульд заасны дагуу Мэргэжлийн боловсрол, сургалтын тухай хуулийн хэрэгжилтийн үр дагаврын үнэлгээгээр тодорхойлсон хэрэгцээ, шаардлагад үндэслэн хуулийн төслийн үзэл баримтлалыг тодорхойлж, түүнд нийцүүлэн Мэргэжлийн болон техникийн  боловсрол,   сургалтын   тухай   хуулийн   шинэчилсэн   найруулгын төслийг боловсрууллаа.

Хуулийн төсөлд зарчмын шинжтэй дараахь зохицуулалтыг тусгаж, 8 бүлэг, 33 зүйлтэй байхаар боловсрууллаа:

1.мэргэжлийн болон техникийн  боловсрол, сургалтын бодлого, зорилго, үйл ажиллагаа нь иргэнд тэгш, хүртээмжтэй байх, насан туршийн суралцахуй, эдийн засгийн өсөлт, хөдөлмөр эрхлэлтийг дэмжих, нээлттэй, уян хатан байх, шинжлэх ухаан, технологи, инноваци, нийгмийн түншлэлд суурилах зарчмыг баримтлахаар;

иргэн мэргэжлээ сонгох болон цахим мэдээллийн ил тод үйлчилгээ авахаас эхлээд тэдэнд ажил мэргэжлийн чиг баримжаа олгох, хөдөлмөрт бэлтгэх, мэргэжил эзэмших насан туршийн суралцахуйг дэмжсэн агуулгыг тодорхойлсон. Иргэн гадаад, дотоодын сургалт, үйлдвэрлэл, амьдралын орчноос олж авсан мэдлэг, ур чадвараа үнэлүүлж зохих түвшний чадамжийн гэрчилгээ, мэргэжлийн үнэмлэх, диплом авч хөдөлмөр эрхлэх боломжийг өргөжүүлэхээр;

2.сургалтын байгууллага ажил, мэргэжлийн стандарт, мэргэшлийн түвшинд нийцүүлэн сургалтын хөтөлбөрөө боловсруулах, тасралтгүй сайжруулах, хөтөлбөрөөрөө өрсөлдөх боломжийг олгох, эрх бүхий байгууллага хөтөлбөрт дүгнэлт гаргах, Мэргэжлийн болон техникийн боловсролын сургалтын хөтөлбөрт суралцагч элсүүлэхэд Жендэрийн эрх тэгш байдлыг хангахаар;

3.сургалтын байгууллагын бие даасан байдлыг хангаж, дэргэдээ гарааны компаны байгуулах, удирдах зөвлөл болон захирлын эрх, үүргийг нэмэгдүүлж, чанар, гүйцэтгэл, үр дүнд суурилсан удирдлага, санхүүжилтийн шинэ тогтолцоог нэвтрүүлэх, мэргэжлийн өөрийн өртөгт суурилсан нэг суралцагчид ногдох хувьсах зардлаар санхүүжихээр;

Удирдах зөвлөл төрийн бодлого, шийдвэр, хууль тогтоомжид нийцүүлэн сургалтын байгууллагыг хөгжүүлэх стратеги, төлөвлөгөө батлах, сургалтын, судалгаа шинжилгээний, үйлдвэрлэлийн болон үйлчилгээний төлбөр хураамжийн хэмжээг тогтоох, хөрөнгө оруулалтыг нэмэгдүүлэхэд дэмжлэг үзүүлэх, хяналт тавих зэрэг үүргийг хүлээхээр;

Удирдах зөвлөл, захирлын эрх, үүргийг өргөжүүлсэнтэй уялдуулан асуудал эрхэлсэн яам, агентлагийн хяналтын үүрэг нэмэгдэх юм.

4.багш, хүний нөөцийн тасралтгүй хөгжлийг дэмжих, багш бэлтгэх тогтолцоо бүрдүүлэх, мэргэжлийн багш жил бүр аж ахуйн нэгж, байгууллагад дадлага хийж ур чадвараа дээшлүүлэх, мэргэшил, ур чадвараа үнэлүүлэх, өөрийн судалгаа, үйлдвэрлэл, үйлчилгээний үр дүнд бий болсон бүтээл, бүтээгдэхүүний орлогоос хувь ногдол, ашиг хүртэх, ХАБЭА-н чиглэлийн үйлчилгээнд хамрагдахаар;

Эдгээр зохицуулалтын үр дүнд сургалтын чанар дээшлэх, төгсөгчид шууд ажлын байртай болох, хөдөлмөр эрхлэлтийн хувь хэмжээ өсөх зэрэг эерэг өөрчлөлтүүд бий болно.

5.суралцагч, эцэг, эх, асран хамгаалагч, аж ахуйн нэгж, байгууллагын эрх үүргийг шинээр зохицууллаа. Суралцагч үйлдвэрлэлийн дадлага хийхдээ 3 талт гэрээ байгуулах, цалин хөлс авах, ХАБЭА хангагдсан орчин нөхцөлд суралцах, хор саармагжуулах бодис, хүнсний бүтээгдэхүүнээр хангуулах, сургалтын техник, тоног төхөөрөмж, багаж, ажлын тусгай хувцас, хамгаалах хэрэгсэл, түүхий эд материалаар хангагдах, аж ахуйн нэгж байгууллага стандарт, сургалтын хөтөлбөр боловсруулах, төгсөгчдийг үнэлэхэд оролцох, гэрээний дагуу үйлдвэрлэлийн дадлагыг сургалтын байгууллага, багштай хамтран зохион байгуулах, төгсөгчдийг ажлын байраар хангах, удирдах зөвлөлийн бүрэлдэхүүнд орж сургалтын байгууллагыг удирдах, хөгжүүлэхээр;

6.хөгжлийн бодлого, эдийн засгийн хөгжил, үйлдвэржилт, бүсчилсэн   хөгжилтэй уялдуулан сургалтын байгууллагыг төрөлжүүлэх, цогцолбор, хотхон (кампус), салбар дундын дадлагын бааз хэлбэрээр хөгжүүлэхээр;

7.техник, технологийн шинэчлэлийн асар хурдацтай хөгжилд мэргэжилтэй ажилтан бэлтгэх үйл ажиллагааг нийцүүлэх, иргэн, аж ахуйн нэгж, байгууллага, сургалтын байгууллагад мэргэжлийн болон техникийн  боловсролын хөдөлмөрийн зах зээлийн эрэлт, нийлүүлэлтийн мэдээллээр үйлчлэх боловсролын мэдээллийн нэгдсэн системд нэгтгэх зэргээр Боловсролын салбар дахь байгууллага хоорондын үйл ажиллагааны давхардал, хийдлийг арилгахаар;

 Тухайлбал, Дээд болон МБС-ын Үндэсний зөвлөлийг нэг ажлын албатай байхаар, “Судалгаа, арга зүйн төв”-ийг Боловсролын үндэсний хүрээлэнгийн харьяанд үйл ажиллагаа эрхлэхээр, боловсролын чанарын үнэлгээний байгууллагуудыг нэгтгэх зэрэг чиг үүргийн давхардлыг хянан, үйл ажиллагааны уялдааг нарийвчлан тусгалаа.

8.мэргэжлийн боловсрол, сургалтын талаарх төрийн бодлого, хууль тогтоомж, Засгийн газар, Үндэсний зөвлөлийн шийдвэр, Мэргэжлийн болон техникийн боловсрол, сургалтыг дэмжих сангийн үйл ажиллагааг хэрэгжүүлэх үндсэн чиг үүргийг Боловсролын ерөнхий газар, Сангийн яамтай хамтран хэрэгжүүлэх удирдлага, санхүүжилтийн чанар, гүйцэтгэл, үр дүнгийн шинэ тогтолцоог салбарт хэрэгжүүлэхэд агентлаг гол үүрэг хүлээхээр;

түншлэл, салбар дундын уялдаа холбоог хангах зорилгоор Мэргэжлийн болон техникийн  боловсрол, сургалтын Үндэсний зөвлөл төр, хувийн хэвшлийн төлөөлөлтэй ажиллах бөгөөд эдийн засгийн тэргүүлэх чиглэлүүдээр салбар зөвлөл байгуулах, сургалтын байгууллагуудад удирдах зөвлөл, захирал гүйцэтгэх удирдлагыг хэрэгжүүлэхээр;

9.мэргэжлийн болон техникийн боловсрол, сургалтын санхүүжилтийг гүйцэтгэл, чанар, үр дүнд суурилсан шинэ тогтолцоонд шилжүүлэхээр;

Мэргэжлийн болон техникийн  боловсрол, сургалтын санхүүжилтийн олон улсын жишгээс харахад орцод суурилж санхүүжүүлэхээс илүүтэйгээр сургалтын байгууллагын ажлын гүйцэтгэл, амжилт, сургалтын хөтөлбөрт нь тохируулан санхүүжүүлэх ил тод, нээлттэй арга хэлбэрт шилжиж байна.

Иймд олон улсын жишигт нийцүүлэн санхүүжилтийн дээрх тогтолцоог хэрэгжүүлэх зохицуулалтыг тусгалаа.

11.хуулийн төсөлтэй холбогдуулан Хөдөлмөрийн тухай хууль, Хөдөлмөр эрхлэлтийг дэмжих тухай хууль, Засгийн газрын тусгай сангийн тухай хууль, Хөгжлийн бэрхшээлтэй хүний эрхийн тухай хууль, Аж ахуйн үйл ажиллагааны тусгай зөвшөөрлийн тухай хууль, Зөрчлийн тухай хууль зэрэг бусад хуульд нэмэлт, өөрчлөлт оруулах тухай хуулиудад нэмэлт, өөрчлөлт оруулах тухай хуулийн төслийг тус тус  боловсрууллаа.

Хуулийн төсөл батлагдсанаар хөдөлмөрийн зах зээлийн эрэлт, ажил олгогчийн хэрэгцээнд нийцсэн, хөдөлмөрийн болон харилцааны соёлтой, олон улсад өрсөлдөх мэргэшлийн өндөр ур чадвартай мэргэжилтэй ажилтан бэлтгэх, мэргэшүүлэхэд ахиц өөрчлөлт гарч, мэргэжлийн болон техникийн боловсрол, сургалтын удирдлага, санхүүжилтийн шинэ тогтолцоо бүрдэнэ.

Хуулийн төслийг Боловсрол, шинжлэх ухааны сайдын 2022 оны А/02 дугаар тушаалаар байгуулсан Боловсрол, шинжлэх ухааны яам, Сангийн яам, Монголын үндэсний худалдаа, аж үйлдвэрийн танхим, Монголын үйлдвэрчний эвлэлийн холбоо, Мэргэжлийн холбоод, Төрийн бус байгууллага, төрийн болон хувийн өмчийн сургалтын байгууллага удирдлага, судлаач, багшийн төлөөлөл бүхий Ажлын хэсэг боловсруулсан байна.

Хууль тогтоомжийн тухай хуульд заасны дагуу хуулийн төсөлд үр нөлөөний үнэлгээ, хуулийг хэрэгжүүлэхтэй холбогдон гарах зардлын тооцоог тус тус хийж, оролцогч талуудаас өгсөн санал, зөвлөмжийг хуулийн төсөлд тусгажээ.

Хуулийн төсөлд мэргэжлийн боловсрол, сургалтын харилцаанд оролцогч талуудыг хамарсан 30 гаруй удаагийн хэлэлцүүлгийг зохион байгуулсан байна.

Түүнчлэн хуулийн төсөл, үзэл баримтлал, танилцуулгыг Боловсрол, шинжлэх ухааны яамны цахим хуудаст байршуулсан бөгөөд үүний дагуу албан болон албан бус хэлбэрээр ирүүлсэн 400 гаруй саналыг хэлэлцэж тусгах эсэх шийдвэрийг гаргасан бөгөөд салбарын яамдуудаас ирүүлсэн санал, Үндэсний зөвлөлийн гишүүд, Монголын үндэсний худалдаа, аж үйлдвэрийн танхим, Монголын үйлдвэрчний эвлэлийн холбоо, Ажил олгогч эздийн нэгдсэн холбоо зэрэг мэргэжлийн холбоод, мэргэжлийн зөвлөлүүд, төрийн бус байгууллагаас ирүүлсэн саналыг хуулийн төсөлд тус тус тусгасан байна.

МОНГОЛ УЛСЫН ЗАСГИЙН ГАЗАР